เรื่องร้องเรียน (ห้องน้ำ,น้ำท่วม) วันที่ 2022-12-04 07:07:39 — แขวงรองเมือง เขตปทุมวัน กรุงเทพมหานคร
คำสั่งรื้อถอนอาคาร เจ้าของอาคารยังเพิกเฉยต่อคำสั่ง เจ้าหน้าที่ก็ไม่ดำเนินคดี คำสั่งของเจ้าหน้าที่ไร้ซึ่งความหมาย กฎหมายควบคุมอาคารไร้สภาพบังคับ อยากทราบว่าเจ้าหน้าที่ที่เกี่ยวข้องรู้สึกละอายใจกับอำนาจหน้าที่ของตนตามกฎหมายหรือไม่ เรื่องดังกล่าวแจ้งเจ้าหน้าที่ให้ดำเนินการเป็นเวลานานเกือบ 20 ปี แต่ไม่คืบหน้าอะไรเลย ล่าช้าในการดำเนินการเป็นอย่างมาก ไร้ซึ่งประสิทธิภาพในการปฏิบัติหน้าที่ สิ่งที่เจ้าหน้าที่ละเลยล่าช้า เป็นเหตุให้บ้านที่ได้รับความเดือดร้อนจากการต่อเติมอาคารทับทางระบายน้ำสาธารณะเป็นเวลานาน เข้าข่ายเป็นการกระทำละเมิดจากการปฏิบัติหน้าที่ อยากให้ทางกรุงเทพมหานครซึ่งเป็นผู้ควบคุมกำกับดูแลการทำงานของทางสำนักงานเขตปทุมวัน ช่วยดำเนินการให้เจ้าหน้าที่ที่เกี่ยวข้องรีบดำเนินการโดยเร็ว อีกทั้งการก่อสร้างดังกล่าวมีผลกระทบต่อโครงสร้างอาคาร มีการต่อเติมห้องน้ำในบริเวณนั้นทำให้ผนังบ้านสึกกร่อน จากความชื้น ผู้ที่เกี่ยวข้องหน้าจะทราบดีว่าเจตนารมณ์ของกฎหมายควบคุมอาคารคืออะไร หวังว่าเจ้าหน้าที่รู้หน้าที่และจะดำเนินการในเรื่องดังกล่าวโดยเร็ว ดิฉันแจ้งเรื่องนี้ไปหลายครั้ง แต่สำนักงานเขตปทุมวันเพิกเฉย โยนไปเป็นภาระของสำนักงานตำรวจว่าอยู่ในระหว่างดำเนินการ จริงๆแล้วน่าจะทำความเข้าใจว่า ตำรวจมีหน้าที่ในส่วนคดีอาญาในการปรับกรณีไม่ดำเนินการตามคำสั่ง ส่วนเจ้าหน้าที่ฝ่ายปกครองมีหน้าที่ในการดำเนินการบังคับตามคำสั่งทางปกครองโดยมีพระราชบัญญัติวิธีปฏิบัติราชการทางปกครอง พ.ศ. 2539 ระบุรายละเอียดในการดำเนินการบังคับทางปกครองไว้อย่างชัดเจน อีกทั้ง หากเจ้าหน้าที่กังวลว่าการดำเนินการบังคับทางปกครองของตนอาจถูกเอกชน เจ้าของบ้าน ทำการฟ้องร้อง พระราชบัญญัติความรับผิดทางละเมิดของเจ้าหน้าที่ พ.ศ. 2539 รับรองการปฏิบัติหน้าที่ของเจ้าหน้าที่ที่ดำเนินการตามกฎหมายอยู่แล้ว แต่การที่เจ้าหน้าที่เขตเพิกเฉยต่อการดำเนินการตามกฎหมายควบคุมอาคารมันชัดเจนที่จะต้องรับผิดในการละเมิดจากการละเลยในการปฏิบัติหน้าที่อย่างแน่นอน หวังว่าหน่วยงานที่เกี่ยวข้องจะดำเนินการโดยเร็ว